Током јуна 1999, Џексон је био укључен у низ хуманитарних акција. Заједно са Лучаном Паваротијем је присуствовао на добротворном концерту у Модени, Италија. Концерт је подржала непрофитна организација Ворчајлд са циљем да помогне избеглицама са Косова као и незбринутој деци из Гватемале. Касније истог месеца, Џексон је организовао два концерта под називом „Мајкл Џексон и пријатељи” (), од којих се по један одржао у Немачкој и у Кореји. Други извођачи који су наступали, били су: Слеш, Скорпионс, Лутер Вандрос, А. Р. Рахман, Прабу Дева Сундарам, Шобана Ћандракумар, Андреа Бочели и Павароти. Сав зарађен новац је прослеђен Црвеном крсту, организацији Деца Нелсона Менделе и Унеску.